Ο **Γιάννης Ποτουρίδης** (γεννήθηκε στις 27 Φεβρουαρίου 1992 στην Θεσσαλονίκη) είναι Έλληνας επαγγελματίας ποδοσφαιριστής, ο οποίος αγωνίζεται ως κεντρικός αμυντικός για τον Πανιώνιο στο πρωτάθλημα Γ΄ Εθνικής.

Έχει αγωνιστεί στο πρωτάθλημα της Α΄ Εθνικής (Σούπερ Λιγκ) μετρώντας 118 συμμετοχές και 1 τέρμα. Επίσης έχει αγωνιστεί στο εξωτερικό και πιο συγκεκριμένα στο ιταλικό πρωτάθλημα της Σέριε Β, στο πολωνικό πρωτάθλημα της 1 Λίγκα και στο Νοτιοαφρικάνικο πρωτάθλημα της Πρέμιερ Ντιβίζιον.

Καριέρα
-------

Ο Γιάννης Ποτουρίδης ξεκίνησε από τα τμήματα υποδομών της Α.Ε. Χαραυγής και κατόπιν μεταπήδησε σε αυτά του Ολυμπιακού. Το 2010 προωθήθηκε στην πρώτη ομάδα του Ολυμπιακού, κάνοντας τις πρώτες εμφανίσεις σαν επαγγελματίας ποδοσφαιριστής τη σεζόν 2010-11, ύστερα από υπόδειξη του Ερνέστο Βαλβέρδε. Το ντεμπούτο του σαν επαγγελματίας ποδοσφαιριστής του Ολυμπιακού έγινε στις 3 Νοεμβρίου 2010 σε εκτός έδρας αγώνα με αντίπαλο τον Γ.Σ. Ηλιούπολη (0-1) για το Κύπελλο Ελλάδας, ενώ το ντεμπούτο του στο πρωτάθλημα έγινε στις 21 Νοεμβρίου 2010 σε εντός έδρας αγώνα με αντίπαλο τον ΠΑΟΚ (3-0), όπου πέρασε ως αλλαγή στο 46΄ του Γιάννη Παπαδόπουλου. Στις 23 Νοεμβρίου 2011 αντικατέστησε τον Ραφίκ Τζεμπούρ στην εκτός έδρας νίκη του Ολυμπιακού επί της Ολιμπίκ Μαρσέιγ για το Τσάμπιονς Λιγκ.

Το καλοκαίρι του 2012 δόθηκε ως δανεικός στην νεοφώτιστη ομάδα στη Σούπερ Λίγκα, τον Α.Ο. Πλατανιά, με τη φανέλα του οποίου έκανε συνολικά 21 εμφανίσεις στο πρωτάθλημα χωρίς να σκοράρει κανένα γκολ. Το καλοκαίρι του 2013 πωλήθηκε στη Νοβάρα Κάλτσιο, ομάδα της Σέριε Β. Ένα χρόνο αργότερα επέστρεψε στην Ελλάδα, υπογράφοντας διετές συμβόλαιο με τον Πανθρακικό. Το καλοκαίρι του 2016 υπέγραψε τριετές συμβόλαιο με την ΑΕΛ, ωστόσο όμως τον Ιανουάριο του 2017 έμεινε ελεύθερος από την ομάδα της Λάρισας. Τον Μάρτιο του 2017 υπέγραψε συμβόλαιο 6 μηνών με την πολωνική Μιέντζ Λεγκνίτσα, ομάδα δεύτερης κατηγορίας.

Τον Ιούλιο του 2017 επέστρεψε στην Ελλάδα, παίρνοντας μεταγραφή στον ΟΦΗ. Το καλοκαίρι του 2019 λύθηκε η συνεργασία του με την κρητική ομάδα και ακολούθως πήρε μεταγραφή στην ομάδα της Νότιας Αφρικής, Κέιπ Τάουν Σίτι, από την οποία αποχώρησε τον Μάιο του 2021. Έχοντας επιστρέψει στην Ελλάδα, τον Ιανουάριο του 2022 πήρε μεταγραφή στην Προοδευτική, ομάδα Γ΄ Εθνικής, με την οποία πανηγύρισε την άνοδο στη Σούπερ Λιγκ 2.

Τον Ιανουάριο του 2023, πήρε μεταγραφή στον Αιολικό, με τη φανέλα του οποίου πανηγύρισε επίσης την άνοδο στη Σούπερ Λιγκ 2. Το καλοκαίρι του ίδιου έτους μεταγράφηκε στον Πανιώνιο, που αγωνίζεται στην Γ΄ Εθνική.

Διεθνής καριέρα
---------------

Έχει εκπροσωπήσει τη χώρα του σε επίπεδο Κάτω των 17  και έχει παίξει στον προκριματικό και ελίτ γύρο του ΟΥΕΦΑ Κ-17 Ευρωπαϊκού Πρωταθλήματος.

Τίτλοι
------

* **Ολυμπιακός**:
	+ Superleague Ελλάδα (2): 2010-2011, 2011-12
	+ Κύπελλο Ελλάδας (1) : 2011-12

Παραπομπές
----------

1. ↑  Στατιστικά Γιάννη Ποτουρίδη στη Σούπερ Λιγκ slgr.gr
2. ↑  *Μετά τον Φετφατζίδη καθιερώνεται ο Ποτουρίδης* tovima.gr
3. ↑  *Μετά τον Φετφατζίδη καθιερώνεται ο Ποτουρίδης* tovima.gr
4. ↑  *Στον Πλατανιά ο Ποτουρίδης* sport-fm.gr
5. ↑  Στατιστικά Γιάννη Ποτουρίδη στη Σούπερ Λιγκ slgr.gr
6. ↑  «IN AZZURRO IL DIFENSORE POTOURIDIS» (στα Ιταλικά). Νοβάρα Κάλτσιο. 15 Ιουλίου 2013. Αρχειοθετήθηκε από το πρωτότυπο στις 26 Ιανουαρίου 2020. Ανακτήθηκε στις 19 Σεπτεμβρίου 2015.
7. ↑  *Ανακοινώθηκε ο Ποτουρίδης* sport-fm.gr
8. ↑  «Συμφωνία με τον ποδοσφαιριστή Γιάννη Ποτουρίδη». aelfc.gr. 30 Αυγούστου 2016. Αρχειοθετήθηκε από το πρωτότυπο στις 2 Σεπτεμβρίου 2016. Ανακτήθηκε στις 5 Σεπτεμβρίου 2016.
9. ↑  *Τέλος από την ΑΕΛ ο Ποτουρίδης* sdna.gr
10. ↑  *Στην Πολωνία ο Ποτουρίδης* sport24.gr
11. ↑  *Υπέγραψε στον ΟΦΗ και ο Γιάννης Ποτουρίδης- Ενίσχυση στα...μετόπισθεν* creteplus.gr
12. ↑  *Γιάννης Ποτουρίδης: "Να γίνω ο Greek Freak του ποδοσφαίρου στο Κέιπ Τάουν"* novasports.gr
13. ↑  *Γιάννης Ποτουρίδης: Αποχώρησε από την Κέιπ Τάουν Σίτι της Νότιας Αφρικής* gazzetta.gr
14. ↑  *Επίσημο: Στην Προοδευτική ο Γιάννης Ποτουρίδης* fosonline.gr
15. ↑  Επίσημο: Στα κυανέρυθρα ο Ποτουρίδης!, panionianea.gr

Εξωτερικοί σύνδεσμοι
--------------------

* «Κέντρο Στατιστικής Guardian». Αρχειοθετήθηκε από το πρωτότυπο στις 17 Αυγούστου 2011.